《送广东夏廉宪》
明代·丘浚

当宁念远氓，涂炭日以极。诏柬在廷臣，往振风纪职。

佥曰御史某，秉德刚且直。属耳按江右，风声甚煇赫。

兵政既以举，吏弊亦以革。谣言闻远近，公论推第一。

无如斯人可，拜手答明敕。天子曰命哉，超授三品秩。

天语重丁宁，纶命光舄奕。百僚无间言，相见咸唶唶。

而我岭南人，喜幸倍千百。预为乡人喜，从此得苏息。

特恩许乘传，陛辞行有日。走也官禁近，早有半面识。

中心久有怀，临分忍缄默。聊为陈本末，幸与垂采择。

惟兹东广地，富丽自古昔。秦初巳内附，汉后益广斥。

东西数千里，十郡六十邑。卫所错其间，小大五十七。

忆昔全盛时，承平久宁谧。家家有盖藏，人人各安适。

土著少流徙，世业足资给。士族尚诗礼，农家务耕织。

先期输赋税，俛首供力役。民不受箠楚，兵不识锋镝。

行旅不赍粮，远出不待吉。昏夜绝剽窃，歉岁无行乞。

况复天气暄，地利多所获。三冬著苧衣，五月收新植。

山畬少污莱，水田有潮汐。舟游泛沧茫，火种烧屴崱。

晓包趁墟饭，晴著登山屐。海错富蚌蚬，家畜剩豚鴄。

文木生山林，珍货来番舶。荔奴然火树，橘柚垂金实。

间右食素封，田圃盛嘉植。爱身宁破产，终讼羞珥笔。

遐迩总安恬，公私举丰殖。溯彼廿年前，长吏恣胸臆。

厚利动其中，甘言诱其侧。欺彼民柔愚，藐兹地遐僻。

遂决礼义防，大肆搏噬力。把臂褫其衣，抉口夺之食。

溪壑填不满，气燄扑难熄。上下相师成，前后递沿袭。

岂云无鹰鹯，方自为蟊螣。天门远万里，无地诉冤抑。

致令仁厚性，化作凶险质。弄兵潢池中，延息苟旦夕。

外邪寻即除，中虚遂成疾。蠢兹洞中猺，窥伺乘间隙。

始惟掠近地，稍稍出复匿。迹彼素脆愞，顿异戎与貊。

制伏本非艰，而我狃安逸。武冑耻言兵，文吏讳申贼。

纵虎出薄林，延鬼入居宅。路有横草虞，关无一夫扼。

长驱捲村落，乘夜盗城壁。岂彼智有馀，乃我法不立。

岁岁转猖披，边境遭轥轹。胁从日渐多，徒类日增益。

居民就流散，人烟渺萧瑟。巳身不自恤，何暇问家室。

田芜乏犊耕，井渫无人汲。万家春草青，一望秋地赤。

禾麻种殆绝，鸡犬声亦寂。昏雨鬼火青，凉月死骨白。

内地幸苟免，因之困供亿。相扇咸弗靖，濡沬聊戢戢。

方今尧舜朝，大臣总皋稷。万国俱时雍，一方独艰阨。

九重赫然怒，遣将捣其𥧮。天道信好还，王师本无敌。

鼎鱼姑假喘，穴蚁难藏迹。行当见扫平，腥秽永荡涤。

却愁火燃冈，罔辨玉与石。差尔岭徼人，罹此殊可惜。

贾父来每晚，谢令去不亟。由来非一朝，往者何嗟及。

幸兹天日开，光景方昭熠。草木回生意，山川增秀色。

福星离紫垣，甘雨随舟轼。指日下须江，持节镇南国。

先声一以闻，父老欢以泣。迎拜古道旁，应以手加额。

愿言明使君，代天布仁德。为我招残魂，为我肉枯骼。

为我作保障，为我剪荆棘。为我开喉吻，为我插羽翼。

医我眼前疮，除我腹中𧈟。我寒衣以裘，我饥食以粒。

生者受我廛，死者与我椑。一夫或失所，孰非使君责。

使君今巳行，行行去须急。齐民正倒悬，异类尚反仄。

如病望医师，如旱望雨泽。寄声报吾人，此公古难得。

瘴海行将清，贪泉不能惑。伫看凋弊区，复作全盛域。

作者简介：丘浚（1418～1495）明代著名政治家、理学家、史学家、经济学家和文学家，海南四大才子之一。字仲深，号深庵、玉峰、别号海山老人，琼州琼台（今属海南）人。景泰五年进士，历官经筵讲官、侍讲、侍讲学士、翰林学士、国子临祭酒、礼部侍郎、尚书、纂修《宪宗实录》总裁官、文渊阁大学士、户部尚书兼武英殿大学士等职。丘浚学问渊博，熟悉当代掌故，晚年右眼失明仍披览不辍，研究领域涉政治、经济、文学、医学等，著述甚丰，同海瑞合称为“海南双壁”。